‘Castro moet nié ons rolmodel wees’Argieffoto: Fidel Castro Die vakbond Solidariteit het Donderdag na adjunk-president Cyril Ramaphosa gekap nadat hy Fidel Castro as “een van die grootste revolusionêre van ons tyd” beskryf het. Dr. Eugene Brink, senior politieke navorser by die Solidariteit Navorsinginstituut, het gesê Ramaphosa moet “sy ideologiese bril afhaal” en Castro na behore beoordeel as “ŉ moorddadige, onverdraagsame diktator wat vryheid ingeperk het”. Dit volg nadat Ramaphosa Woensdag, tydens ŉ roudiens vir Castro in Khayelitsha, Kaapstad, gesê het Suid-Afrika het ŉ leier soos Fidel Castro nodig wat die belange van sy land voor sy eie stel. Volgens Brink het Suid-Afrika reeds genoeg Castro’s wat as’t ware net hul eie belange dien onder die dekmantel van sosialisme. “Castro het ŉ ideologie – en daarmee saam sy eie belange – bo sy land geplaas en duisende mense het met hul lewens daarvoor geboet,” het Brink gesê. “Castro was inderdaad beginselvas en het juis die verkeerde beginsels rotsvas en met ŉ ystervuis toegepas. Hy het armoede eweredig onder die bevolking versprei en sodoende al die talentvolle mense uit die land gedryf.” Brink het verder aangevoer demokratiese waardes en beginsels, soos die reg van assosiasie, organisering, protes, spraakvryheid en arbeidsvryheid, is sedert die aanvang van Castro se bewind erg geskend en growwe skendings daarvan kom vandag nog voor. Volgens Brink strook hierdie waardes gladnie met Suid-Afrika se politieke kultuur nie. “Ramaphosa kyk eenogig na Castro se relatiewe suksesse in die gesondheidsektor en onderwys en nie na die ontheemding, onderdrukking en moorde wat onder Castro se heerskappy plaasgevind het nie. Tussen 1959 en die laat 1990’s is sowat 100 000 Kubane om politieke redes gevange geneem. Geweld is teen almal gebruik wat durf waag het om krities te wees. Is dit nie die soort goed waarteen die ANC baklei het nie?” het hy gesê. “Wat help dit jy kry gratis gesondheidsorg as jy dae lank in toue daarvoor moet wag en jou werktyd – wat vir die mediese sorg moet betaal – daarvoor moet mors? Dit help ook nie jy lei ingenieurs en medici op net sodat hulle moet immigreer om iets van hul lewens en loopbane te kan maak nie.” Castro, die voormalige president van Kuba, is verlede Saterdag in die ouderdom van 90 in Havana dood. Castro was amper 50 jaar aan bewind, van die gewelddadige magsoorname in 1959, tot sy aftrede in 2008. Pres. Jacob Zuma het vandeesweek na Kuba gereis om Castro se begrafnis by te woon.